CELEX: 32022R0175
Language: lv
Date: 2022-02-09 00:00:00
Title: Komisijas Regula (ES) 2022/175 (2022. gada 9. februāris), ar ko attiecībā uz importa nosacījumiem, kas reglamentē vaislas aitu un kazu pārvietošanu no Lielbritānijas uz Ziemeļīriju, groza Eiropas Parlamenta un Padomes Regulas (EK) Nr. 999/2001 IX pielikumu (Dokuments attiecas uz EEZ)

10.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 29/1
               
            
         KOMISIJAS REGULA (ES) 2022/175
         (2022. gada 9. februāris),
         ar ko attiecībā uz importa nosacījumiem, kas reglamentē vaislas aitu un kazu pārvietošanu no Lielbritānijas uz Ziemeļīriju, groza Eiropas Parlamenta un Padomes Regulas (EK) Nr. 999/2001 IX pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 999/2001 (2001. gada 22. maijs), ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (1), un jo īpaši tās 23.a panta ievadfrāzi un m) punktu,
         tā kā:
         
                     (1)
                  
                  
                     Regula (EK) Nr. 999/2001 nosaka dzīvnieku transmisīvo sūkļveida encefalopātiju (TSE), arī skrepi slimības, profilakses, kontroles un apkarošanas noteikumus.
                  
               
                     (2)
                  
                  
                     Konkrētāk, Regulas (EK) Nr. 999/2001 IX pielikuma E nodaļa nosaka prasības attiecībā uz aitu un kazu importēšanu Savienībā. Šīs prasības paredz, ka šādiem importa sūtījumiem līdzi dotam jābūt veterināram sertifikātam, kas cita starpā apliecina, ka vaislas aitām un kazām jābūt no saimniecības ar nenozīmīgu vai kontrolētu skrepi slimības risku vai – attiecībā uz aitām – jāpieder pie tā ARR/ARR priona proteīna genotipa, kas piešķir rezistenci pret klasisko skrepi slimību.
                  
               
                     (3)
                  
                  
                     Saskaņā ar Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (“Izstāšanās līgums”) un jo īpaši ar Protokola par Īriju/Ziemeļīriju 5. panta 4. punktu saistībā ar minētā protokola 2. pielikumu pēc Izstāšanās līgumā paredzētā pārejas perioda beigām Regula (EK) Nr. 999/2001, kā arī uz tās pamata pieņemtie Komisijas akti ir piemērojami Apvienotajai Karalistei un tās teritorijā attiecībā uz Ziemeļīriju. Tātad uz dzīviem dzīvniekiem, kas no Lielbritānijas tiek nosūtīti uz Ziemeļīriju, tagad tiek attiecināts visām trešajām valstīm piemērojamais importa režīms.
                  
               
                     (4)
                  
                  
                     Tiek lēsts, ka līdz Izstāšanās līguma spēkā stāšanās brīdim no Lielbritānijas uz Ziemeļīriju valsts iekšienē gadā tika pārvietoti apm. 8 000 vaislas aitu (šķirne galvenokārt Scottish Blackface), uz kurām neattiecās Savienības iekšējās tirdzniecības un importa noteikumi. Daudzas no saimniecībām, kas parasti tirgo aitas starp Lielbritāniju un Ziemeļīriju, patlaban nav atzītas par neliela vai kontrolēta klasiskās skrepi slimības riska saimniecībām. Turklāt tikai šķirnes Scottish Blackface aitu populācijas daļai ir ARR prionu proteīna genotips. Tāpēc Lielbritānijas un Ziemeļīrijas tradicionālo tirgošanos ar vaislas aitām Izstāšanās līguma stāšanās spēkā ir skārusi būtiskā mērā.
                  
               
                     (5)
                  
                  
                     Ir jānodrošina, lai, līdz Lielbritānijas saimniecības spēs izpildīt prasības par vaislas aitu un kazu eksportu uz Savienību, Lielbritānijā pieejamie aitu un kazu ģenētiskie resursi joprojām būtu piekļūstami Ziemeļīrijas selekcionāriem. Tāpēc, lai vaislas aitas un kazas no neliela vai kontrolēta klasiskās skrepi slimības riska saimniecībām būtu iespējams importēt no Lielbritānijas uz Ziemeļīriju, būtu jāgroza Regulas (EK) Nr. 999/2001 IX pielikuma E nodaļa. Šī iespēja būtu jādara pieejama tikai tām Lielbritānijas saimniecībām, kas pirms 2022. gada 1. janvāra ir pieteikušās oficiālajā shēmā, kurā tiek atzītas saimniecības, kam saskaņā ar minētās regulas VIII pielikuma A nodaļas A iedaļas 1.3. punkta nosacījumiem ir kontrolēts klasiskās skrepi slimības risks un kas brīdī, kurā dzīvnieki tiek importēti uz Ziemeļīriju, atbilst attiecīgo a) līdz i) apakšpunktu nosacījumiem. Turklāt šai iespējai arvien vajadzētu būt īslaicīgai un beigties 2024. gada 31. decembrī, tādējādi šīm Lielbritānijas saimniecībām no brīža, kad Izstāšanās līgums stājas spēkā, atvēlot laiku, ar kuru pietiek, lai tās varētu tikt atzītas par saimniecībām ar kontrolētu klasiskās skrepi slimības risku.
                  
               
                     (6)
                  
                  
                     Klasiskā skrepi slimība ir viena no transmisīvām sūkļveida encefalopātijām (TSE), un atbilstoši Eiropas Pārtikas nekaitīguma iestādes un Eiropas Slimību profilakses un kontroles centra 2010. gada 9. decembrī pieņemtajam kopīgajam zinātniskajam atzinumam par jebkādu iespējamu epidemioloģisku vai molekulāru saikni starp dzīvnieku un cilvēku TSE (2) netiek uzskatīta par zoonozi. Turklāt ierosinātie Regulas (EK) Nr. 999/2001 IX pielikuma grozījumi nav plaši un īstenošanas kvalitāte, kas piemīt Savienības tiesību aktu noteikumiem, kuri reglamentē aitu un kazu tirdzniecību Savienības iekšienē, nodrošina, ka ierosinātie minētā pielikuma grozījumi Savienībā nepazeminās dzīvnieku veselības līmeni.
                  
               
                     (7)
                  
                  
                     Tādēļ Regulas (EK) Nr. 999/2001 IX pielikums būtu attiecīgi jāgroza.
                  
               
                     (8)
                  
                  
                     Ņemot vērā, ka no Lielbritānijas importētu vaislas aitu un kazu tirdzniecībai ir svarīga nozīme Ziemeļīrijas selekcijas nozarē, ir svarīgi, lai ar šo regulu ieviestie Regulas (EK) Nr. 999/2001 grozījumi stātos spēkā iespējami drīz.
                  
               
                     (9)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 999/2001 IX pielikumu groza saskaņā ar šīs regulas pielikumu.
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 9. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 147, 31.5.2001., 1. lpp.
         
         
            (2)  https://doi.org/10.2903/j.efsa.2011,1945
      
      
         
            PIELIKUMS
            Regulas (EK) Nr. 999/2001 IX pielikuma E nodaļas 5. punktu aizstāj ar šādu:
            
                        “5)
                     
                     
                        attiecībā uz vaislas aitām un kazām, kuras Savienībā ir importētas un ir paredzētas tādām dalībvalstīm, kas nav dalībvalstis, kurās klasiskās skrepi slimības risks ir atzīts par nenozīmīgu vai kurām ir apstiprināta valsts programma klasiskās skrepi slimības kontrolei un kuras ir minētas VIII pielikuma A nodaļas A iedaļas 3.2. punktā, ir izpildīti šādi nosacījumi:
                        
                                    a)
                                 
                                 
                                    importētās aitas un kazas ir no saimniecības vai saimniecībām, kuras ir izpildījušas VIII pielikuma A nodaļas A iedaļas 1.3. punkta nosacījumus; vai
                                 
                              
                                    b)
                                 
                                 
                                    tās ir ARR/ARR prionu proteīna genotipa aitas no saimniecības vai saimniecībām, kurā(-s) pēdējos divus gadus BSE vai klasiskās skrepi slimības dēļ nav bijuši noteikti oficiāli pārvietošanas ierobežojumi; vai
                                 
                              
                                    c)
                                 
                                 
                                    aitas un kazas, kuras no Lielbritānijas Ziemeļīrijā importētas līdz 2024. gada 31. decembrim, ir no saimniecības vai saimniecībām:
                                    
                                                i)
                                             
                                             
                                                kurās pēdējos trīs gadus BSE vai klasiskās skrepi slimības dēļ nav bijuši noteikti oficiāli pārvietošanas ierobežojumi; un
                                             
                                          
                                                ii)
                                             
                                             
                                                kuras pirms 2022. gada 1. janvāra ir pieteikušās oficiālajai tādu saimniecību atzīšanas shēmai, kas saskaņā ar VIII pielikuma A nodaļas A iedaļas 1.3. punkta nosacījumiem ir saimniecības ar kontrolētu klasiskās skrepi slimības risku, un kuras brīdī, kad dzīvniekus importē Ziemeļīrijā, atbilst minētā punkta a) līdz i) apakšpunkta nosacījumiem.”